حجت الاسلام راجہ ناصر عباس جعفری :

امریکہ پاکستان کی خودمختاری کو متعدد بار نشانہ بنا چکا ہے

مجلس وحدت مسلمین پاکستان کے مرکزی سیکرٹری جنرل نے کہا کہ امریکی کی اس جارحیت کا منہ توڑ جواب دیا جانا چاہیے۔

خبر کا کوڈ: ۴۳۴۷۸۶

تاریخ: ۲۶ فروردين ۲۰۱۸ - ۲۱:۴۳

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکرٹری جنرل حجت الاسلام راجہ ناصر عباس جعفری نے فاٹا میں امریکی ڈرون حملے پر کڑی تنقید کرتے ہوئے کہا ہے کہ امریکہ پاکستان کی خودمختاری کو متعدد بار نشانہ بنا چکا ہے۔ کسی بھی ملک کی سرحدی خلاف ورزی سفارتی آداب کے منافی ہے۔ امریکی کی اس جارحیت کا منہ توڑ جواب دیا جانا چاہیے۔

انہوں نے کہا کہ پاکستان اور امریکہ کے مابین ناخوشگوار تعلقات اس امر کے متقاضی ہیں کہ باہمی احترام کے فروغ سے انہیں بہتر بنایا جائے، امریکہ نے ہمارے ساتھ ہمیشہ جارحانہ طرز عمل کا مظاہرہ کیا ہے جو سراسر زیادتی ہے۔ پاکستان کو دو ٹوک انداز میں واضح کرنا ہوگا کہ وہ اب مزید کسی زیادتی کا متحمل نہیں ہے اور آئندہ اس طرح کے کسی عمل کو قطعاََ برداشت نہیں کیا جائے گا۔

سربراہ ایم ڈبلیو ایم کا کہنا تھا کہ پاکستان کی داخلی خود مختاری ہمیں ہر شے سے مقدم ہے اور ہم اس ملک کی حفاظت کرنا جانتے ہیں۔

انہوں نے کہا امریکہ کو چاہیے کہ وہ دوسرے ممالک کے معاملات میں دخل اندازی کی بجائے اپنی توجہ اپنے مسائل پر مرکوز کرے۔ صدر ٹرمپ کے اقتدار میں آنے کے بعد امریکہ میں مختلف بحران سر اٹھا رہے ہیں۔ صدر ٹرمپ کی متنازع شخصیت نے پوری دنیا میں امریکہ کے امیج کو بری طرح متاثر کیا ہے۔

حجت الاسلام راجہ ناصر عباس جعفری نے مطالبہ کیا ہے کہ امریکی ڈرون حملوں کے حوالے سے اپنا موقف پوری قوم کے سامنے واضح کریں۔ عوام مختلف ادوار کے حکمرانوں کی دوغلی پالیسیوں سے اب بخوبی آگاہ ہیں۔/۹۸۹/ف۹۴۰/